《外弟郭和叔自涿州来话旧为赋短歌遥呈外舅竹溪先生》
清代·曹庭栋

闻君千里至，惊喜屣为倒。接面未一揖，先问阿翁好。

阿翁别我未载强，拂衣卜筑西山旁。滚滚岁月蛇赴壑，应知添得须眉苍。

闭门人事了不扰，临池却费闲中忙。日日擘窠写大字，臂挽弩弓双曈张。

雄心豪气逼年少，咄咄自叹余热肠。幽栖未断终老计，白云红树增苍凉。

噫吁嚱，人生得一闲，万事莫与敌。富贵祇从想像佳，况翁一一都身历。

归休乎，勿复疑。朝衫改制田夫衣，春泥滑滑躬锄犁，青葱满畦菜甲肥，呼酒一醉情熙熙。

祝翁乐此终不移，太平亦有贤之遗。狂言莫讶多横溢，此意缠绵藉君述。

有人问讯阿翁家，指点西山山桃花。

作者简介：曹庭栋（1700-1785），清代养生家。一作廷栋。字楷人，号六圃，又号慈山居士，浙江嘉善魏塘镇人，生活于清代康熙、乾隆年间，享年八十六。天性恬淡，曾被举孝廉而坚辞不就。勤奋博学，于经史、词章、考据等皆有所钻研。尤精养生学，并身体力行，享寿近九旬。撰有《老老恒言》一书，为著名老年养生专着。